Appèlhof sê oor Oscar Pistorius se vonnisOscar Pistorius. Foto: Werner Beukes/SAPA Uitspraak is Vrydag in die appèlhof in Bloemfontein gelewer in die staat se aansoek om te appelleer teen Oscar Pistorius se vonnis vir die moord op sy vriendin, Reeva Steenkamp. Die appèlhof het beslis Pistorius moet 13 jaar en vyf maande se tronkstraf uitdien. Die hof het in ag geneem dat Pistorius reeds tronkstraf uitgedien het. Hy is aanvanklik tot ses jaar tronkstraf gevonnis. Tydens die aanhoor van die appèl het die staat aangevoer dat daar geen wesenlike en dwingende faktore was wat regverdig het dat regter Thokozile Masipa van die minimum voorgeskrewe vonnis van 15 jaar vir moord moes afwyk nie. Staatsaanklaer Andrea Johnson het volgehou die appèlhof moet ingryp aangesien Pistorius volgens haar nooit berou vir sy dade getoon of erken het sy optrede was verkeerd nie. Volgens Johnson het Masipa te veel klem gelê op Pistorius se kwesbaarheid toe hy sonder sy prostese vier skote deur die badkamerdeur geskiet het. Adv. Barry Roux, vir Pistorius, het egter aangevoer Masipa het ŉ balans gevind tussen die belange van die samelewing en die Steenkamp-familie en Pistorius se belange. “Met sy gebrek en kwesbaarheid het dit nie vir haar sin gemaak nie.” Sy gemoedstoestand en gebrek is ook aangevoer as verduideliking oor hoekom hy nie weer getuig het om te verduidelik hoekom hy vier skote deur die badkamerdeur geskiet het toe hy weer deur Masipa gevonnis is nie. “Daar is hierdie persoon met ernstige posttraumatiese stres. Hy staan daar en hy dink: ‘Ek het my vriendin wat ek liefhet, doodgemaak en ek wou haar nie doodmaak nie. Wat moet ek doen? Ek het die vier skote afgevuur.’ Hy is getraumatiseer, hy word gemartel,” het Roux gesê. Die appèlhof het in Desember 2015 beslis Pistorius moes aan moord, nie strafbare manslag nie, skuldig bevind gewees het. Regter Masipa het hom daarna in Julie verlede jaar tot ses jaar tronkstraf gevonnis. Die staat het egter gevoel Pistorius moet swaarder gestraf word. Steenkamp is op Valentynsdag 2013 in Pistorius se huis in Silver Lakes, Pretoria, doodgeskiet. Lees alle vorige berigte oor Oscar Pistorius op Maroela Media.